Pindi kirik
Pindi Jaani kirik on kirik Võru maakonnas Võru vallas Lasval. Eelmise, 17. sajandil rajatud, kuid Põhjasõja ajal hävinud Rõuge abikiriku asemele valmis aastatel 1879–1881 arhitekt Johann Gottfried Mühlhauseni projekti järgi praegune kirik. Kirik pühitseti 22. septembril 1881. Kiriku lääneküljes on massiivne eenduv torn. Kõik kiriku uksed ja aknad on teravkaarsed. Kiriku pikihoone on lameda laudlaega, eraldi kooriruum puudub. Kirikus on uusgooti stiilis altar, kantsel ja oreliväär. Altarimaal on koopia Rudolf von zur Mühleni maalitud Rõuge kiriku altarimaalist. Kirikut kasutab Pindi Jaani kogudus.